Cosmodrome di Baykonour

Li Cosmodrome di Baykonour (e rûsse: Космодром Байконур) est li cinte rûsse d' enondaedje sipåciå. I s' trouve e Kazaxhtan, a pô près a 200 km a l' ess del Mer d' Aral, sol droete rive (å nôress) di l' Aiwe di Syr Darya. Il a stî constrût tins di l' Union Sovietike, å cmince come site di sayes po des missiles balistikes etercontinintås, près do viyaedje kazaxhe di Tyouratam, k' esteut adon ene simpe gåre sol voye di tchmin d' fier inte Moscou eyet Tashkent. Ene novele veye fourit constrûte, po les djins ovrant sol cosmodrome; li veye fourit rlomêye oficirmint Baykonour (Байконур) ezès anêyes 1990 (divant çoula, ele si loméve Leninsk). Li no di Baykonour aveut stî tchoezi po sayî d' catchî l' eplaeçmint do cinte d' enondaedjes, cwand il ènd aveut falou cåzer avou les prumirès missions spåciåles avou des djins; li vraiye Baykonour esteut ene veye minire a sacwantès cintinnes di kilometes å nôress. Totes les missions spåciåles avou des djins eyet les enondaedjes di spoutniks a orbite djeyostacionåre sont fwaits a pårti di Baykonour. Difoûtrinnès hårdêyes pådje sol Cosmodrome di Baykonour di RussianSpaceWeb.com (en inglès) pådje sol Cosmodrome di Baykonour del Waibe Bourane (e rûsse)